**VŠEOBECNÉ PRAVIDLÁ**

**OCHRANY OSOBNÝCH ÚDAJOV**

|  |  |
| --- | --- |
| **IDENTIFIKAČNÉ ÚDAJE A KONTAKTNÉ ÚDAJE PREVÁDZKOVATEĽA** | |
| Názov:  Sídlo:  IČO: | **"BENEFIT", Zariadenie sociálnych služieb Ľudovítová**  **Ľudovítová 17, Výčapy – Opatovce, 95144**  **00654159** |
| Schválené dňa: | **25.05.2018** |
| Schválil: | **Mgr. Monika Palková** |
| Účinnosť odo dňa: | **25.05.2018** |
| Verzia: | **prvá** |

*UPOZORNENIE*

*Prevádzkovateľ berie na vedomie, že tento dokument podlieha právnej ochrane Autorského zákona ako aj právnej ochrane Obchodného zákonníka. Prevádzkovateľ sa preto zaväzuje, tento odovzdaný dokument používať len pre svoju potrebu, neodovzdať, či sprístupniť tretej osobe, neumožniť, nepovoliť  jeho kopírovanie, rozmnožovanie alebo distribúciu bez písomného súhlasu autora. © JUDr. Eva Holdošová, 2018*

OBSAH

[1. ÚVOD 3](#_Toc513063666)

[2. ZÁSADY SPRACÚVANIA OSOBNÝCH ÚDAJOV 3](#_Toc513063667)

[2.2. Zásada obmedzenia účelu 4](#_Toc513063668)

[2.3. Zásada minimalizácie osobných údajov 5](#_Toc513063669)

[2.4. Zásada správnosti 5](#_Toc513063670)

[2.5. Zásada minimalizácie uchovávania 5](#_Toc513063671)

[2.6. Zásada integrity a dôvernosti 6](#_Toc513063672)

[2.7. Zásada zodpovednosti 6](#_Toc513063673)

[3. SÚHLAS DOTKNUTEJ OSOBY A PODMIENKY JEHO POSKYTNUTIA 6](#_Toc513063674)

[3.1. Súhlas ako právny základ 6](#_Toc513063675)

[3.2. Právo kedykoľvek odvolať súhlas 7](#_Toc513063676)

[3.3. Súhlas dieťaťa 7](#_Toc513063677)

# ÚVOD

* 1. Cieľom tohto dokumentu je rámcovo vysvetliť základné zásady spracúvania osobných údajov podľa článku 5 GDPR a poskytnúť tak vysvetlenie toho, čo dodržiavanie týchto základných zásad v praxi znamená. Z týchto základných zásad vyplývajú takmer všetky ďalšie povinnosti prevádzkovateľa a zároveň všetky práva dotknutých osôb.
  2. Význam a skratky jednotlivých pojmov sú uvedené v samostatnom dokumente s názvom *Slovník pojmov.*

# 2. ZÁSADY SPRACÚVANIA OSOBNÝCH ÚDAJOV

2.1. Zásada zákonnosti,spravodlivosti a transparentnosti

2.1.1 Osobné údaje možno spracúvať len zákonným spôsobom a tak, aby nedošlo k porušeniu základných práv dotknutej osoby. Spracúvanie osobných údajov musí byť vykonávané zákonným spôsobom, spravodlivo a transparentne vo vzťahu k dotknutej osobe.

2.1.2 Spracúvanie osobných údajov je zákonné, **ak sa vykonáva na základe aspoň jedného z týchto právnych základov uvedených v článkoch 6 až 11 a 89 GDPR**:

1. dotknutá osoba vyjadrila **súhlas** so spracúvaním svojich osobných údajov aspoň na jeden konkrétny účel,
2. spracúvanie osobných údajov je nevyhnutné na **plnenie zmluvy**, ktorej zmluvnou stranou je dotknutá osoba, alebo na vykonanie opatrenia pred uzatvorením zmluvy na základe žiadosti dotknutej osoby,
3. spracúvanie osobných údajov je nevyhnutné **podľa osobitného predpisu** alebo medzinárodnej zmluvy, ktorou je Slovenská republika viazaná,
4. spracúvanie osobných údajov je nevyhnutné **na ochranu života, zdravia alebo majetku** dotknutej osoby alebo inej fyzickej osoby,
5. spracúvanie osobných údajov je nevyhnutné na **splnenie úlohy realizovanej vo verejnom záujme** alebo pri **výkone verejnej moci** zverenej prevádzkovateľovi, alebo
6. spracúvanie osobných údajov je nevyhnutné **na účel oprávnených záujmov prevádzkovateľa alebo tretej strany** okrem prípadov, keď nad týmito záujmami prevažujú záujmy alebo práva dotknutej osoby vyžadujúce si ochranu osobných údajov, najmä ak je dotknutou osobou dieťa; tento právny základ sa nevzťahuje na spracúvanie osobných údajov orgánmi verejnej moci pri plnení ich úloh.

2.1.3 Súhlas so spracúvaním osobných údajov je len jedným z týchto právnych základov a neslúži ako univerzálny právny základ. Z povahy súhlasu vyplýva aj jeho odvolateľnosť, ktorá by znemožňovala dosiahnutie niektorých účelov spracúvania. V praxi sa prevádzkovateľ oveľa viac spolieha na právne základy vyplývajúce z osobitných predpisov, plnenia zmluvy a ochrany oprávnených záujmov, kedy súhlas so spracúvaním osobných údajov nie je potrebný. Ako je vysvetlené nižšie, v niektorých prípadoch sa na dosiahnutie sledovaného účelu spracúvania osobných údajov spoliehajú na viacero právnych základov súčasne.

2.1.4 V prípade, kedy sa prevádzkovateľ spolieha na právny základ vyplývajúci z osobných predpisov, nie je nevyhnutné, aby daný osobitný predpis určoval presné podmienky spracúvania osobných údajov. Naopak, v praxi je častým javom, že osobitné predpisy výslovne nespomínajú žiadne alebo len niektoré osobitosti spracúvania osobných údajov. Túto skutočnosť predpokladá aj GDPR, nakoľko v článku 6 ods. 1 písm. c) podmieňuje použitie právneho základu vyplývajúceho z osobitného predpisu tým, že musí ísť o také spracúvanie osobných údajov, ktoré je nevyhnutné na splnenie zákonnej povinnosti. GDPR ďalej pokračuje v článku 6 ods. 3 tým, že účel spracúvania sa v takomto prípade  stanoví buď v práve Únie alebo práve členského štátu, ktorý sa vzťahuje na prevádzkovateľa. Nie je preto nevyhnutné, aby osobitný predpis výslovne alebo opisným spôsobom definoval znenie účelu. Postačí, ak z daného predpisu jednoznačne vyplýva povinnosť, ktorú ma prevádzkovateľ splniť alebo oprávnenie spracúvať osobné údaje za určitým účelom predpokladaným daným predpisom.

2.1.5 Ak sa prevádzkovateľ spolieha na právny základ vyplývajúci z osobitného predpisu je možné, že účel spracúvania, ktorý tým sleduje, môže zároveň predstavovať aj oprávnený záujem prevádzkovateľa alebo inej osoby podľa článku 6 ods. 1 písm. f) GDPR. Ak prevádzkovateľ dokáže preukázať splnenie podmienok použitia právneho základu ochrany oprávnených záujmov, môže týmto spôsobom preukázať zákonnosť spracúvania osobných údajov vo väčšom rozsahu, ako je nevyhnutné na splnenie zákonnej povinnosti podľa daného právneho predpisu.

2.1.6 Prevádzkovateľ sa môže spoliehať aj na právny základ „plnenia zmluvy“, ktorý je upravený v článku 6 ods. 1 písm. b) GDPR nasledovne: „*spracúvanie je nevyhnutné na plnenie zmluvy, ktorej zmluvnou stranou je dotknutá osoba, alebo aby sa na základe žiadosti dotknutej osoby vykonali opatrenia pred uzatvorením zmluvy.“* Pre použitie tohto právneho základu nie je rozhodujúce akú podobu, formu alebo charakter má zmluva s dotknutou osobou a zároveň tento právny základ dovoľuje spracúvať osobné údaje v rámci tzv. predzmluvných vzťahoch s dotknutou osobou. Pre použitie tohto právneho základu však je rozhodujúce, aký je rozsah zmluvných záväzkov prevádzkovateľa a práv klienta ako druhej zmluvnej strany, nakoľko všetko spracúvanie osobných údajov, ktoré je nevyhnutné na plnenie zmluvy (a teda výkon práv a povinnosti ktorejkoľvek zmluvnej strany) je možné vykonávať na tomto právnom základe. Od daného spracúvania je však potrebné striktne odlišovať povinnosti, ktoré prevádzkovateľovi vyplávajú z osobitných predpisov.

2.1.7 **Zásada spravodlivého a transparentného spracúvania vyžaduje, aby pri získavaní osobných údajov bola dotknutá osoba informovaná o existencii spracovateľskej operácie a jej účele.** Prevádzkovateľ napĺňa zásadu spravodlivého a transparentného spracúvania, keď poskytne svojim klientom poučenie o podmienkach spracúvania osobných údajov napr. zverejnením poučenia na svojom webovom sídle, uvedením v zmluvnej dokumentácií a/alebo priamo v komunikácii s klientom.

## 2.2. Zásada obmedzenia účelu

2.2.1 Osobné údaje sa môžu získavať len na konkrétne **určený**, výslovne uvedený a **oprávnený účel** a nesmú sa ďalej spracúvať spôsobom, ktorý nie je zlučiteľný s týmto účelom.

2.2.2 Niektoré účely sú automaticky považované za zlučiteľné s pôvodnými účelmi. Ide o účely archivácie vo verejnom záujme, účely vedeckého alebo historického výskumu a štatistické účely upravené v článku 89 GDPR, pričom musia byť vykonané v súlade s osobitnými predpismi a musia byť dodržané primerané záruky ochrany práv dotknutej osoby.

## 2.3. Zásada minimalizácie osobných údajov

2.3.1 Spracúvané osobné údaje musia byť primerané, relevantné a obmedzené na nevyhnutný rozsah daný účelom, na ktorý sa spracúvajú.

2.3.2 Za porušenie tejto zásady sa považuje spracúvanie osobných údajov v rozsahu, ktorý je nad rámec ako je nevyhnutné, ide o údaje, ktoré nie sú potrebné na dosiahnutie účelov spracúvania. Prevádzkovateľ by preto mal vedieť preukázať, že všetky spracúvané osobné údaje potrebuje na dosiahnutie sledovaných účelov spracúvania.

## 2.4. Zásada správnosti

2.4.1 Spracúvané osobné údaje musia byť **správne** a podľa potreby **aktualizované**. Musia sa prijať primerané a účinné opatrenia na zabezpečenie toho, aby sa osobné údaje, ktoré sú nesprávne z hľadiska účelov, na ktoré sa spracúvajú, bez zbytočného odkladu vymazali alebo opravili.

2.4.2 Za nepravdivosť osobných údajov zodpovedá dotknutá osoba, ktorá ich poskytla. Odporúčame v prípadoch, keď je to možné požiadať dotknutú osobu o predloženie vhodného dokladu, na základe ktorého prevádzkovateľ preverí správnosť a aktuálnosť poskytnutých údajov. V prípade, že dotknutá osoba oznámi zmenu osobných údajov alebo prevádzkovateľ sám zistí, že osobné údaje nie sú správne alebo aktuálne, bez zbytočného odkladu vykoná ich opravu.

## 2.5. Zásada minimalizácie uchovávania

2.5.1 Osobné údaje musia byť uchovávané vo forme, ktorá umožňuje identifikáciu dotknutej osoby najneskôr **dovtedy, kým je to potrebné na účel**, na ktorý sa osobné údaje spracúvajú.

Samotné retenčné doby však stanovuje prevádzkovateľ, nakoľko iba prevádzkovateľ vie posúdiť dokedy je identifikácia dotknutých osôb potrebná na účely spracúvania osobných údajov. Konkrétne retenčné doby sú uvedené v každom zázname o spracovateľkách činnostiach podľa druhu agendy.

2.5.2 Osobné údaje sa môžu uchovávať dlhšie, ak sa majú spracúvať výlučne na účel archivácie, na vedecký účel, na účel historického výskumu alebo na štatistický účel na základe osobitného predpisua ak sú dodržané primerané záruky ochrany práv dotknutej osoby.

2.5.3 Účely archivácie vo verejnom záujme podľa článku 89 GDPR sú bližšie upravené v Zákone o archívoch, pričom verejný záujem, ktorý sleduje tento predpis je uchovanie archívnych dokumentov, ktoré majú trvalú dokumentárnu hodnotu pre poznanie dejín Slovenska a Slovákov. Spracúvanie osobných údajov na účely archivácie vo verejnom záujme zahŕňa aj tzv. predarchivačnú činnosť. Zákon o archívoch dovoľuje prevádzkovateľom ako pôvodcom registratúry uchovávať došlé a vzniknuté registratúrne záznamy počas lehoty uloženia, ktorá predstavuje lehotu, počas ktorej prevádzkovateľ potrebuje registratúrne záznamy pre svoju činnosť. Primerané lehoty uloženia môže prevádzkovateľ stanoviť sám a je pritom oprávnený sa riadiť odporúčaniami a praxou Ministerstva vnútra SR. Lehoty uloženia podľa Zákona o archívoch nepredstavujú retenčné doby spracúvania osobných údajov podľa GDPR, nakoľko lehoty uloženia podľa Zákona o archívoch nastupujú až po uplynutí retenčných dôb podľa pôvodných účelov spracúvania. Registratúrne záznamy môžu, ale nemusia obsahovať osobné údaje dotknutých osôb vrátane kópií zmluvnej dokumentácie. Podľa GDPR sa na účely archivácie vo verejnom záujme vzťahujú primerané záruky pre práva a slobody dotknutej osoby. Uvedenými zárukami sa zaistí zavedenie technických a organizačných opatrení najmä s cieľom zabezpečiť dodržiavanie zásady minimalizácie údajov. Prijatý registratúrny poriadok a/alebo plán podľa Zákona o archívoch predstavuje také technické a organizačné opatrenia, ktoré sledujú dodržanie zásady minimalizácie. Prevádzkovateľ by mal obmedziť prístup k dokumentom uchovávaných na základe Zákona o archívoch. Ak prevádzkovateľ postupuje podľa Zákona o archívoch, je povinný vymazať osobné údaje až vo vyraďovacom konaní podľa daného predpisu, pričom takýto postup je v súlade so zásadou minimalizácie uchovávania.

## 2.6. Zásada integrity a dôvernosti

2.6.1 Osobné údaje musia byť spracúvané spôsobom, ktorý prostredníctvom primeraných technických a organizačných opatrení zaručuje **primeranú bezpečnosť osobných údajov vrátane ochrany pred neoprávneným spracúvaním osobných údajov, nezákonným spracúvaním osobných údajov, náhodnou stratou osobných údajov, výmazom osobných údajov alebo poškodením osobných údajov**.

## 2.7. Zásada zodpovednosti

2.7.1 Prevádzkovateľ je zodpovedný za dodržiavanie základných zásad spracúvania osobných údajov, za súlad s GDPR a je povinný tento súlad preukázať Úradu na ochranu osobných údajov SR, a to hodnoverným a primeraným spôsobom.

# 3. SÚHLAS DOTKNUTEJ OSOBY A PODMIENKY JEHO POSKYTNUTIA

## 3.1. Súhlas ako právny základ

3.1.1 Na každé spracúvanie osobných údajov je nevyhnutný jeho právny základ. Jedným z právnych základov pre udelenie oprávnenia na spracúvanie osobných údajov je súhlas dotknutej osoby. **Súhlasom** dotknutej osoby sa rozumie akýkoľvek vážny a slobodne daný, konkrétny, informovaný a jednoznačný prejav vôle dotknutej osoby vo forme vyhlásenia alebo jednoznačného potvrdzujúceho úkonu, ktorým dotknutá osoba vyjadruje súhlas so spracúvaním svojich osobných údajov.

3.1.2 **Prevádzkovateľ je povinný kedykoľvek vedieť preukázať, že dotknutá osoba poskytla súhlas** so spracúvaním svojich osobných údajov. Súhlas musí byť odlíšený od iných skutočností a musí byť vyjadrený jasne a v zrozumiteľnej a ľahko dostupnej forme.

3.1.3 Súhlas by sa mal poskytnúť jasným prejavom vôle, ktorý je slobodným, konkrétnym, informovaným a jednoznačným vyjadrením súhlasu dotknutej osoby so spracúvaním osobných údajov, ktoré sa jej týkajú, a to napríklad ***písomným vyhlásením*** *vrátane vyhlásenia prostredníctvom elektronických prostriedkov* alebo***ústnym vyhlásením***. Mohlo by to zahŕňať ***označenie políčka*** *pri návšteve internetového webového sídla, zvolenie technických nastavení služieb informačnej spoločnosti* alebo ***akékoľvek iné vyhlásenie či úkon, ktorý v tomto kontexte jasne znamená, že dotknutá osoba súhlasí*** s navrhovaným spracúvaním jej osobných údajov. Mlčanie, vopred označené políčka alebo nečinnosť by sa preto nemali pokladať za súhlas. Súhlas by sa mal vzťahovať na všetky spracovateľské činnosti vykonávané na ten istý účel alebo účely.

Ak sa spracúvanie vykonáva na viaceré účely, **súhlas by sa mal udeliť na všetky tieto účely**. Ak má dotknutá osoba poskytnúť súhlas na základe požiadavky elektronickými prostriedkami, požiadavka musí byť jasná a stručná a nemala by pôsobiť zbytočne rušivo na používanie služby, pre ktorú sa poskytuje.

3.1.4 Pri posudzovaní, či bol súhlas poskytnutý slobodne, sa najmä zohľadní skutočnosť, či sa **plnenie zmluvy vrátane poskytnutia služby podmieňuje súhlasom** so spracúvaním osobných údajov, ktorý nie je na plnenie tejto zmluvy nevyhnutný.

## 3.2. Právo kedykoľvek odvolať súhlas

3.2.1 Dotknutá osoba má **právo kedykoľvek odvolať súhlas** so spracovaním osobných údajov, ktoré sa jej týkajú. Odvolanie súhlasu nemá vplyv na zákonnosť spracúvania osobných údajov založeného na súhlase pred jeho odvolaním; pred poskytnutím súhlasu musí byť dotknutá osoba o tejto skutočnosti informovaná. Dotknutá osoba môže súhlas odvolať rovnakým spôsobom, akým súhlas udelila.

## 3.3. Súhlas dieťaťa

3.3.1 Osobitnú ochranu osobných údajov si zasluhujú deti, keďže si môžu byť v menšej miere vedomé rizík, dôsledkov a dotknutých záruk a svojich práv súvisiacich so spracúvaním osobných údajov. Takáto osobitná ochrana by sa mala vzťahovať najmä na využívanie osobných údajov detí na účely marketingu alebo vytvorenia osobného alebo používateľského profilu a získavanie osobných údajov o deťoch pri používaní služieb poskytovaných priamo dieťaťu. Súhlas nositeľa rodičovských práv a povinností by nemal byť potrebný v súvislosti s preventívnymi alebo poradenskými službami, ktoré sú ponúkané priamo dieťaťu.

3.3.2 **V prípade, ak spracúvanie osobných údajov má byť založené na súhlase neplnoletej osoby (dieťaťa), súhlas za dieťa musí poskytnúť jej zákonným zástupcom.**

3.3.3 Existuje špeciálne ustanovenie týkajúce sa služieb informačnej spoločnosti, pričom stručne povedané za služby informačnej bezpečnosti sa považujú služby vyžiadané a aj poskytnuté cez internet. Prevádzkovateľ v súvislosti s ponukou služieb informačnej spoločnosti spracúva osobné údaje na základe súhlasu dotknutej osoby zákonne, **ak dotknutá osoba dovŕšila 16 rokov veku**. Ak má dotknutá osoba menej ako 16 rokov, takéto spracúvanie osobných údajov je zákonné iba za podmienky a v rozsahu, v akom takýto súhlas poskytol alebo schválil jej zákonný zástupca. Prevádzkovateľ je povinný vynaložiť primerané úsilie, aby si overil, že zákonný zástupca dotknutej osoby poskytol alebo schválil súhlas so spracúvaním osobných údajov, pričom zohľadní dostupnú technológiu.

3.3.4 Zákon o ochrane osobných údajov vo svojej štvrtej časti § 78 a nasl. upravuje osobitné situácie zákonného spracúvania osobných údajov napr. bez súhlasu dotknutej osoby.

**Zdroje:**

* NARIADENIE EURÓPSKEHO PARLAMENTU A RADY (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov)
* Zákon č. 18/2018 Z. z. o ochrane osobných údajov a o zmene a doplnení niektorých zákonov
* Kódex Slovenskej advokátskej komory